bulb-baug
Store norske leksikon,Teknologi og industri,Transport,Sjøfart og skipsindustri,Skipstekniske og nautiske begrep,Skipstekniske begrep
Bulb-baug er et kuleformet utspring ved nedre del av et større skips baug, ofte under eller rett på vannlinjen. Hensikten med denne konstruksjonen er å utnytte prinsippet om bølgeinterferens ved å skape en ekstra bølge, som bryter bølgene laget av selve baugen. Teknikken fungerer best på deplasementsskrog over 15 meter og kan redusere forbruket av drivstoff med opptil 20 prosent. Tilnærmet alle moderne skipsskrog har denne utformingen, og hver bulb er tilpasset skipets skrogkonstruksjon.
Prinsippet for bulb-baug Eldre skrog, eksempelvis gamle hurtigruteskip eller klassiske amerikabåter, har ikke en bulb i baugen. Når skipet beveger seg vil vannstrømmen treffe baugen og skroget. Energien fra denne bevegelsen vil skape en brytende bølge rett foran baugen, og energien fra vannmassen som presses bort oppstår i form av bølger langs skipets side. Når disse bølgene går langs skrogets vannlinje vil dette gjøre vannlinjen lengre, og friksjonen blir større, som fører til et økt energibehov for å flytte farkosten framover.En bulb i baugen vil skyve bort vannet og lage et nytt bølgesystem foran baugen som lager det opprinnelige bølgesystemet. Når dette skjer vil bølgemønsteret fra bulben skape en interferens som virker som en motvekt til bølgene fra baugen. Resultatet er at bølgesystemene utlikner hverandre og vannlinjen rundt skroget vil være tilnærmet flat. Dette minsker friksjonen mot skroget og en behøver mindre energi fra motor for å holde samme fart. Andre fordeler knyttet til bulb-baug En bulb-baug skaper ekstra plass i skroget og kan ofte være et hensiktsmessig sted å plassere en baugpropell. Fartøy i offshoresektoren og marinen kan installere seismisk utstyr og annet målingsverktøy i dette rommet ved ulikt arbeid. Ekspedisjonsskipet til Jacques-Yves Cousteau, Calypso, hadde lysventiler i bulben slik at mannskapet kunne observere undervannsmiljøet fra dette stedet. I tillegg skaper en bulb ekstra oppdrift som kan kontrolleres med ballast slik at fartøyet stamper mindre i motgående sjø. Les mer i Store norske leksikon metasenter deplasement propell stabilisator på skip fribord Litteratur Einar Kr. Ottesen, Om bulber på skip . Skipsmodelltankens meddelelse nr. 83, mai 1965. Norges tekniske høyskole. Bray, Patrick J. (April 2005). «Bulbous bows»  Bertram, Volker; Schneekluth, H. (1998-10-15). Ship Design for Efficiency and Economy. Elsevier.